
TEHNIČKA ŠKOLA VIROVITICA
Uvodno
Tehnička je škola smještena u južnom dijelu grada Virovitice, u prepoznatljivom okolišu ispunjenom prekrasnim raslinjem školskog parka o kojemu brinu i uređuju nastavnici i učenici šumarskog programa. Njezino postojanje datira još od daleke 1951. godine, i iako je mijenjala nazive, obrazovne programe i sadržaje te školske prostore, zadržala je kontinuitet rada i odlične odgojno-obrazovne rezultate. Danas je to škola četverogodišnjeg, odnosno petogodišnjeg trajanja koja svojim polaznicima pruža dvostruko – mogućnost zaposlenja ili mogućnost nastavka obrazovanja na sveučilišnim ili stručnim studijima. 
Tehnička škola  Virovitica jedna od najsuvremenije opremljenih srednjih škola u Republici Hrvatskoj -  raspolaže s dva Centra izvrsnosti: u programu obrade drva i strojarstva. Kontinuirano ulaže  u modernizaciju prostora i opreme, tako da su učenicima i nastavnicima, osim univerzalnih i specijaliziranih učionica za izvođenje nastave općeobrazovnih predmeta, na raspolaganju i brojne, za strukovne sadržaje specijalizirane učionice, praktikumi, drvna radionica i moderni plastenik za potrebe uzgoja šumskih voćkarica u području rada šumarstva. Škola raspolaže sa šest umreženih praktikuma s preko sto računala, a svaka je od učionica opremljena LCD projektorom i ostalom audiovizualnom opremom. 
Školska knjižnica opremljena je brojnim stručnim, metodičkim i lektirnim djelima, a ujedno je i mjesto predaha učenika između nastavnih sati, na partiji šaha. 
Sportska dvorana Tehničke škole, jedna od prvih u Virovitici, trenutno je u obnovi, no već početkom nove školske godine bit će u funkciji izvođenja nastave tjelesne i zdravstvene kulture te održavanja različitih kulturnih i sportskih manifestacija. 
Nastava je u potpunosti stručno zastupljena, odnosno izvodi je pedeset nastavnika – profesora, diplomiranih inženjera, inženjera, prvostupnica i magistra sestrinstva te stručnih učitelja. Stručno-razvojnu službu čine dvije stručne suradnice – knjižničarka i psihologinja. Mnogi od nastavnika napredovali su u zvanje nastavnika mentora, odnosno nastavnika savjetnika te je u školi sada devet nastavnika mentora i jedan nastavnik u zvanju savjetnika. 
U školskoj godini 2019./2020. u školi je 371 učenik u 18 razrednih odjela i šest programa obrazovanja za zanimanja računalni tehničar za strojarstvo, tehničar za mehatroniku, elektrotehničar, šumarski tehničar, drvodjeljski tehničar dizajner i medicinska sestra-tehničar opće njege.
Iako je preko 60 % učenika Tehničke škole vezano dolaskom i odlaskom iz škole uz prijevoz, velika se pažnja poklanja organizaciji dodatne nastave u funkciji pripreme učenika za različita natjecanja i sudjelovanje u  izvannastavnim aktivnostima. Učenici svake godine u sve većem broju sudjeluju na različitim natjecanjima, ne samo u strukovnim sadržajima, već i u općeobrazovnim područjima kako u onima u organizaciji AZOO-a tako i u onima poput natjecanja iz engleskoga jezika Best in English, iz matematike Rokovi matematičari i Klokan bez granica te festival matematike i natjecanju Čitanjem do zvijezda. Tako je u školskoj godini 2018./2019. čak 190 učenika sudjelovalo na školskoj razini različitih natjecanja: matematike, fizike, informatike, hrvatskoga jezika, engleskog i njemačkog jezika, kemije, biologije, latinskoga jezika, povijesti, vjeronauka, Mladeži hrvatskog crvenog križa te sportskim natjecanjima u različitim disciplinama. Na županijskoj razini natjecalo se 32 učenika, međužupanijskoj 10 učenika te 2 učenika na državnoj razini. Škola je bila organizator i domaćin futsal natjecanja učenika virovitičkih srednjih škola, a izvrsne rezultate postizali su i učenici u školskom sportskom klubu: od odlaska futsal ekipe na državno prvenstvo, pa do pojedinačnih sjajnih rezultata :  1. mjesto na Državnom natjecanju u atletici  u utrci na 800 m osvojio je učenik Mario Bošnjaković, a na županijskoj razini učenici su osvojili četiri prva mjesta,  dva druga mjesta i jedno treće mjesto iz različitih disciplina atletike. 
U školi se, sada već tradicionalno, organizira Večer matematike i fizike u svrhu popularizacije prirodnih znanosti, koja okupi mnoštvo učenika iz različitih programa u zanimljivim i edukativnim sadržajima od kojih su neki i natjecateljskog karaktera. 
Učenici sudjeluju i u različitim strukovnim  natjecanjima,  u području rada šumarstva i obrade drva i zdravstva te na međužupanijskoj i državnoj razini postižu značajne rezultate. 
Naše maturante koji žele polagati ispite državne mature, kroz dodatne nastavne sate pripremaju naši profesori.
Školskim kurikulumom i Godišnjim planom i programom rada škole svake se školske godine različitim manifestacijama obilježavaju značajni datumi, od Europskog dana jezika, Mjeseca hrvatske knjige, Međunarodnog dana tolerancije, Dana sigurnosti na internetu, Dana ružičastih majica, Međunarodnog dana sestrinstva i brojnih drugih, u svrhu poticanja zajedništva, međusobnog upoznavanja učenika iz različitih programa i promicanja tolerancije i međusobna uvažavanja. 
Za provođenje Projekta vršnjačke medijacije, u natječaju za Nagradu „Luka Ritz“, škola je već drugu godinu za redom od Ministarstva znanosti i obrazovanja dobila iznose od po 10,000.00 kuna koje je uložila u podizanje kvalitete izvođenja samoga projekta u slijedećim godinama, ali i u podizanje kvalitete izvannastavnih aktivnosti.
Učenici i nastavnici sudjeluju u brojnim humanitarnim akcijama - već tradicionalno u akciji Caritasa „Za 1000 radosti“ zatim prigodnim programima i darivanjem djece u virovitičkom COOR-u i starijih i nemoćnih osoba u Domu Borova, prikupljanjem artikala za socijalnu samoposlugu, kao i u akcijama dobrovoljnog darivanja krvi.  Početkom ove školske godine  intenzivirao se i rad učenika volontera u virovitičkom skloništu za napuštene životinje.
Javnim nastupima na danima otvorenih vrata koje organiziraju osnovne škole u gradu i županiji prezentiraju se svi programi škole, ali i na međunarodnom sajmu Viroexpo s praktičnim uracima učenika iz svoje struke. Učenici iz programa medicinska sestra-tehničar opće njege sudjeluju u gotovo svim akcijama za građanstvo koje organizira Opća bolnica Virovitica, a učenici šumarskog programa za izgled i brigu o okolišu škole dobili su i prestižno priznanje HRT projekta „Najljepši školski vrtovi“. 

IZVANNASTAVNE AKTIVNOSTI
ŠKOLSKI ZBOR I BEND
Već četiri godine u našoj školi djeluju školski zbor i bend bez kojih su nezamislive sve školske priredbe i manifestacije. Ovdje se imaju priliku iskazati učenici koji vole i žive glazbu, ali i oni kojima glazba predstavlja zabavu i opuštanje. Na probama i nastupima uvijek je veselo i zabavno, a pljesak razrednih kolega i nastavnika najveća je nagrada.
VOLONTIRANJE
Aktivno  i od srca volontiramo u Centru za odgoj, obrazovanje i rehabilitaciju Virovitica gdje naši učenici pomažu svojim prijateljima u savladavanju školskoga gradiva, ali naravno, vremena uvijek ostane i za igru i zabavu. Znati da ste nekome poklonili sat svog slobodnoga vremena uz lijepu riječ i osmijeh, neopisiv je osjećaj.
Od ove školske godine krenuli smo i u Sklonište za napuštene životinje gdje naši učenici dva puta mjesečno posjećuju sklonište te pomažu pri čišćenju, hranjenju i šetnji  pasa, a usput se i lijepo zabave u društvu četveronožnih ljubimaca.  
VRŠNJAČKA MEDIJACIJA
 Ako želite naučiti kako mirno riješiti bilo kakav sukob, možete se prijaviti u našu grupu vršnjačkih medijatora i savladati tehnike koje vam pomažu u komunikaciji s vršnjacima, ali i nastavnicima i roditeljima. 
OTVORENO PRVENSTO SREDNJIH ŠKOLA U FUTSALU
 Veliku pozornost svake godine privlači i Otvoreno prvenstvo srednjih škola u futsalu koje Tehnička škola Virovitica organizira svake godine od listopada do veljače, a u njemu sudjeluju učenici iz gotovo svih virovitičkih srednjih škola. Utakmice se igraju neradnim subotama u našoj dvorani, a polufinale i finale uvijek bude pravi spektakl.  
ŠSD TEHNIČAR 
ŠSD Tehničar sve zainteresirane i talentirane učenike priprema za razna natjecanja - od nogometa i rukometa do badmintona i atletike. Svake godine imamo predstavnike na državnoj završnici,a mi izdvajamo šk. g. 2017./2018. kada smo sudjelovali na državnom prvenstvu srednjih škola u atletici u Splitu te šk. g. 2018./2019. kada smo izborili nastup na državnoj završnici srednjih škola u futsalu  u Poreču.
ARDUINO
Arduino je elektronička prototipna platforma nastala u Italiji, a namijenjena je izradi i kreiranju  raznih projekata (pametna kuća, automatizirani semafor, led matrix) . Učenici sami odabiru projekt, a kasnije ga mogu prezentirati kao završni rad. Osim toga, učenici svoje radove  predstavljaju na raznim manifestacijama.


PROJEKTI
''ZABORAVLJENE ŠUMSKE VOĆKARICE''
Ponosni smo na projekt  ''Zaboravljene šumske voćkarice'', koji je realiziran uz pomoć INTERREG CBC programa  Mađarska-Hrvatska 2014.-2020. , a povezao je Tehničku školu Virovitica i srednju školu Dráva Vӧlgye iz Barcsa. Zahvaljujući projektu, izgrađen je moderni plastenik u kojemu već dvije godine sadimo i uzgajamo rijetke šumske vrste: divlje jabuke, kruške i trešnje te brekinje i oskoruše.  Učenici šumarskog usmjerenja dio svoje praktične nastave izvode upravo u plasteniku. 

''SRETNO DIJETE''
Projekt Foruma za slobodu odgoja i Tehničke škole Virovitica započeo je 2016. godine i od tada educiramo generacije vršnjačkih medijatora koji zatim educiraju svoje mlađe kolege (učenike prvih razreda)  o komunikaciji, sukobima, potrebama i koracima u medijaciji. 
''I JA ZNAM, I MENE SE PITA!''
Novi projekt Foruma za slobodu odgoja u koji smo se uključili, a cilj je osnažiti učenike i učenice otkrivanje problema u školskoj i lokalnoj zajednici te predlaganje, osmišljavanje i provođenje projektnih rješenja s ciljem učeničkog aktivnog sudjelovanja u školskoj i lokalnoj zajednici.















UPISI UČENIKA U 1. RAZRED U ŠK. G. 2020./2021.
Svake godine Tehnička škola Virovitica organizira Dane otvorenih vrata škole te učenike osmih razreda i njihove roditelje upoznaje s radom i aktualnostima u različitim područjima i programima. Također, u tiskanom izdanju brošure za upise Zašto baš Tehnička škola? mogu se pronaći sve potrebne informacije o upisima i obrazovnim programima.

	
PROGRAM OBRAZOVANJA /
ZANIMANJE
I
TRAJANJE OBRAZOVANJA
	Obrazovni sektor
	Bodovni prag
	POPIS DOKUMENATA KOJI SU UVJET ZA UPIS U POJEDINI PROGRAM OBRAZOVANJA
/
Zdravstveni zahtjevi i funkcionalne sposobnosti

	OPIS PROGRAMA


	Drvodjeljski tehničar dizajner
4
	Šumarstvo, prerada i obrada drva
	nema
	
Liječnička svjedodžba medicine rada
i
ispunjena Upisnica

	Drvodjeljski tehničar dizajner samostalno obavlja i sudjeluje u oblikovanju, projektiranju, konstruiranju i izradbi namještaja, građevne stolarije i drvne galanterije te u opremanju interijera. Izrađuje crteže namještaja i interijera, tehničko-tehnološku dokumentaciju za serijsku i pojedinačnu proizvodnju, nadzire vođenje određenih procesa u proizvodnji te obavlja poslove vezane uz trgovinu drvnim proizvodima. U trgovini drvnim proizvodima kupce upoznaje s ponudom, svojstvima materijala te njihovom uporabnom vrijednošću i primjenom, predlaže izbor, sudjeluje u izradi idejnog i izvedbenog rješenja uređenja interijera, sudjeluje u izmjerama prostora, montaži namještaja u salonu i izvan njega. Sudjeluje u obavljanju poslova tehničko-tehnološke pripreme rada - izrađuje idejnu skicu i nacrt, normira vrijeme i materijal te priprema radne naloge. Programira i upravlja radom CNC strojeva. U svojem radu koristi se računalom i aplikativnim programima.

	Elektrotehničar
4
	Elektrotehnika i računalstvo
	nema
	Liječnička svjedodžba medicine rada 
i
 ispunjena Upisnica

	Obavlja poslove tehničkog projektiranja, proizvodnje i kontrole različitih elektrotehničkih proizvoda. Može raditi u pripremi razvojne tehnološke i operativne dokumentacije proizvoda u raznim telekomunikacijskim poduzećima, elektroindustriji i elektroprivredi. Uz pomoć drugih stručnjaka izrađuje sheme, sastavlja tehničke proračune i izrađuje crteže dijelova nekog elektrotehničkog uređaja; određuje način, potrebne materijale te odgovarajuće alate i strojeve za izradu određenog proizvoda; konstruira i montira složene uređaje te obavlja ispitivanja i kontrolu elektrotehničkih proizvoda i njihovih dijelova. Također, može raditi na održavanju elektroenergetskih strojeva, uređaja i opreme; planiranju, konstruiranju i praćenju izgradnje električnih mreža te na ispitivanju i održavanju električnih generatora, energetskih transformatora i agregata. Poslovi uključuju i popravak neispravnih uređaja i elektrotehničkih aparata.

	Medicinska sestra opće njege /
Medicinski tehničar opće njege
5
	Zdravstvo i socijalna skrb
	nema
	Liječnička svjedodžba medicine rada i ispunjena Upisnica

	Medicinska sestra/tehničar opće njege samostalno pomaže pojedincu, bolesnomu ili zdravomu, u obavljanju aktivnosti koje pridonose njegovu zdravlju, oporavku ili mirnoj smrti. Samostalno i u timu provodi zdravstvenu njegu korisnika. Skrbi za osobnu sigurnost te za sigurnost korisnika i okoline. Sudjeluje u pripremi i provedbi dijagnostičko-terapeutskih postupaka i zahvata te primjeni lijekova. Radi u skladu s prihvaćenim standardima, zakonskim obvezama i profesionalnom etikom. Poštuje ljudsko dostojanstvo te kulturološke i vjerske različitosti. Uspješno komunicira (verbalno i neverbalno) s različitim ciljnim skupinama korisnika i s njihovim bližnjima. Podučava i motivira pojedince i obitelj na promjenu životnih navika u svrhu sprječavanja bolesti i poboljšanja zdravlja. Vodi zdravstvenu, sestrinsku i drugu dokumentaciju. Sudjeluje u procjeni kvalitete zdravstvene njege i sigurnosti rada u skladu sa standardima. Sudjeluje u projektima koji promoviraju zdravlje. Radi u timu za zdravstvenu njegu. Surađuje sa zdravstvenim timom, osobito s liječnicima te s ostalim osobljem. Ravnopravnost medicinske sestre – medicinskog tehničara za opću zdravstvenu njegu u zdravstvenome timu temelji se na profesionalnosti, odgovornosti za provedbu mjera zdravstvene zaštite (sukladno standardima, uvažavanju i poštovanju svih članova tima i korisnika) te u dosljednoj primjeni zakonskih propisa i etičkih načela u svakodnevnoj praksi.

	Tehničar za mehatroniku
4
	Elektrotehnika i računalstvo
	nema
	Liječnička svjedodžba medicine rada i ispunjena Upisnica

	Tehničar za mehatroniku projektira, nadograđuje i održava mehatroničke sustave – strojeve, alate i uređaje koji se sastoje od elektroničkih, strojarskih, optičkih, automatiziranih i kompjuteriziranih sklopova. U novije vrijeme sve je više mehatroničkih proizvoda: razni roboti, digitalno upravljani strojevi, automatski vođena vozila, elektroničke kamere, telefaks uređaji, fotokopirni strojevi, avio-uređaji i dr. Bavi se projektiranjem automatskih strojeva, naprava i alata te prema potrebi nadograđuje navedene uređaje. Izrađuje tehnološku dokumentaciju za neki uređaj uz pomoć specijaliziranih računalnih programa (CAD/CAM, SOLID, EDGE, CATIA). Također, nadzire vođenje složenih procesa u pogonima izrade mehatroničkih uređaja.

	Šumarski tehničar
4
	Šumarstvo, prerada i obrada drva
	nema
	Liječnička svjedodžba medicine rada i ispunjena Upisnica

	Bavi se uzgojem, zaštitom, uređivanjem i iskorištavanjem šuma. Prikuplja podatke o obilježjima šumskih područja, predlaže načine uzgoja i iskorištavanja šuma te planira i provodi izvođenje radova na šumskom radilištu. U slučaju pojave bolesti i štetnika u šumi primjenjuje zaštitna sredstva. Pri radu se služi različitim mjernim i geodetskim instrumentima te alatima i pomagalima za uređivanje šuma i izradu drvenih poluproizvoda (sortimenata). Ujedno brine o zaštiti šuma, održavanju alata i strojeva, vodi evidenciju i statistiku izvršenih radova te obavlja opažanja u svrhu zaštite šuma.



Već treću godinu zaredom u programu obrazovanja za zanimanje DRVODJELJSKI TEHNIČAR DIZAJNER učenicima se dodjeljuje stipendija. Po završetku školovanja svim učenicima stipendistima osigurano je zaposlenje u tvrtkama drvno-prerađivačke industrije Virovitičko-podravske županije.





Video: https://www.youtube.com/watch?v=GzOZv_bqbNc
Kontakt podaci:
Adresa škole: Zbora narodne garde 29, 33000 Virovitica
Broj telefona: 033/725-777
E-mail: ured@ss-tehnicka-vt.skole.hr
OIB škole: 11365885529
Poveznica na mrežnu stranicu škole: http://www.ss-tehnicka-vt.skole.hr/
Facebook stranica škole: https://www.facebook.com/tehnicka.vt/

